Sutban Palinak, Media - Chinland Today Media\nSutban Palinak, Media\nJuly 23, 2012 10:20 am·0 comments\nMedia ti tongfang hi Lai tongih vun hman lok ding ka harsat ruangah hiti’n ka hmang hrih mai. Thuthang ti vial ih hman cun a san hrek hman a phok ban lo. Thuthangca, journal, mekazin, TV, CD, VCD, audio, tongka, cabu, internet, nupinu rual titi tivek lam tiang a funtel thluh ruangah a khaikhawm tongfang a har zet. A tongfang si loin a sinak le a hnatuan lam kan zoh sawn pei.\nUktu lamih A Hna\nRamkhelh hruaitu le acozah ihsi thokin pawlkom le bulpak tiangin, media hi kan sorbawk thei vekin, kan mitmei cio a bang. Uktu thalo pawl tlacun media hi an hupphurh in an tihtan tengteng. Langhngan ih hua le do khal an tampi. Media ukbettu acozah tla hi cu an hminah CA-UK ti ka duh men.\nAsile ziangah media cu cutlukin an ret thupi? Media zalen lonak ram ahcun democracy a um ngaingai lo tinak an rak ti theu. Uknak hmin cu a duh zahra in tha lengleng khal sehla media a zalen lo cun, mi malsawn uktupawl in an duhduh in thil an tawlrel ding. Rammi pakhat cio cun cozah va ngaihven le thusuhnak tuah, faksel, thuron pek ngaingai a har. Uknak le uktu an tha lo ti thei keukeu kha nungna sepi ruahtuar ih tuar cuahco a si theu. Sinan, media khawvel ahcun diklonak le lalhrawtnak in hmun a co thei lo. Zoi’ mithmai hman zoh setset loin, lailante’n a rel hluahhlo. ~an bulce khal a neih a thiang lo. Cucu a hnatuan ding umsun khal a si fawn.\nRampi ruangrel ih thupibik sutban pathum cu- uknak(Executive Branch), Daan tuah(Legislative Branch) le Thuthennak(Dudicial Branch) tipawl an si. Hite pathum tuantlangnak in rampi cu a dingsuak thei. Hi’ sutban pathum hi pakhat le pakhat hnarhri an kaiaw ton thluh. Executive Branch hin uknak lam hna ka kai tapoh ti’n lalhrawt tum ta bang sehla, adang pahnih khin, daan hrampi sirhsan in, an zung an khih lohli ding. Cubangin, adang pahnih lakih pakhatkhat khal diklo zetih thilti an neih pang cun adang pahnih khin an mawhthluk ve cih ding. President lole Prime Minister khal hmaisong cuang loin an kilveng thotho. Lungthu vek an siih pakhat le pakhat an hngohsanaw ton thluh. Cutiih an kilvenawk ton lawngah anmah hriltlingtu le rampi dinsuaktu mipi hrangah hnatha an tuan ngah thei ding. Thuneihnak timi hi sumpai thawn vun thim bang sehla, ram mipi in an suum-ui sumpai cu a kultu ding an mirin hrilsuakin an kutah an ap. Cui sumpai hmangin a neitu mipi hrang hna an tuan tengteng a tul. Cuvekih tuan lo ding cu sumpai kol tlak a si lo.\nMilai ti fam cu, uktu le thuneitu hung si hnuah thinlung lapeng theitu tukfawrhnak a phunphun an tong ve thei. Cutikah, sutban pathum kha tangrual thup tahratin suahsual an bawl pang thei. Mipi phiarnak simaw, an uknak sawhhngetnak simaw, anmai’ bulpak cio hlawknak men simaw an tuahkhawm pang cun, anmah thuneihnak petu mipi phatsanin thildang an rian pang tla a si thei.\nCuvek caan sia le rapthlak a tlun tikah ram mipi hrangih beiseinak umsun cu media vial hi a si. Uktu lubaanpawl sikthupaw thluh khal hai seuhla media cu an sikthup ve thei ding a si lo. Mipi lam tangin diknak rin sungah a leng ringring ding a si.\nMipi lamih A Hna\nMedia cu mipi in thu tintian an pursumnak cuampi a si. Theihnak le fimnak a karhter, hna a vangter, thusia thutha thleidan thiamnak a pe. A khatlam ah, mipi au-aw phuangsuaktu tlang-au a si lala fawn. Langhngannak (transparency) tuahtu thabik a si kan ti thei. Uktu lu-baanpawl thuhla kha mipi mithmuh hmaitheih ah a phuangzarih, mipi hmuhdan kha uktupawl hnenah a thlensal.\nSutban palinak a sinak diktak cu mipi kha civic nunphung le cindan a zirh theinak hi a si. Uktu thalo an hung suah pang khalle raltha le rinsanaw ngam ding khopin mipi kha media cun a zirhfim ding a si. Media cu a zalen ding a si an rak tinak san khal hi rammipawl ih zalennak le vo huumsak ding hna thupi a neih ruangah a si. Ngasa lawng pe men loin nga kaihdan khal a zirh dingih, cutin pumpak cio an tohdelhaw thei tata ding. Democracy timi cu rammi pakhat ciar ih lungput le tuanvo ah hram a bun ruangah mipi mawlmang le phungphai thei lo tuk ramah democracy uknak in rei a awh thei lo. Dungkhirhkir a ol te. Cumi kilvennak sii thabik cu media hi a si.\nThuthang kan siar, radio kan ngai le TV kan zoh tikah thuhla kahtlang zelzel kan theiih, rak kaiban le hmuban dingcun theihnak tawdam ziangmawzat rak neihcia a tul. Culocun doksang le lung-aa tawkte in kan hrong a dok lak men. Cuvek tawdam tha pe theitu media cu thuthangca le fashion journal tivek si loin cahram thatha umnak journal pitling pawl an si. Kan Laimi khawvel ah hivek journal tampi kan tul lai. Khristian zumnak a mik a mak thei bembem lo pa khi Evan sermon tlor thatak ngaiter sehla a bangbo nasa ding. Thukham Hlun le Thukham Thar rengreng hman thei lo hrangah cun a mawh lo. Politics le civic nunphung ahcun kan Laimi tamsawn khal cuvek hrawng kan si lai men ding. Kan theihnak hna in vittu le hmuhnak mit vangtertu thuhla(cahram) thatha kan suah thei a tul rori. Cuti lo cun, kan rampi fehso vivo dingah hin mipi kan rak bengvar man ve lo dingih duhtawkih bum kan theih pang ding.\nFaknak (advertisement) hmelkeng tuk media tla an um thotho. Ngaihdan thehdarhnak le bulpak hlawknak hrangih tuahmi an si tlangpi. Mi pakhat ngaidan menih fehmi media khal ziangmawzat an um ve. Cupawl cu sutban palinak ah a tel tuk lo men ding. Thulai hawl le diknak tanih fehmi media hi rampi le mipi hrangih thlalang diktak cu a si.\nRam picang (Nitlaknak ram, Russia, tivek) ahcun an cangantu ropipawl khi media ih kutke taktak an si hai. An ral a tha ih diknak rin parah an ding ngam taktak ruangah mipi aiawh in an tongsuak ngamih, mipi khal kha thungai hlangai an fah thei. An rampi lumlutaw ding tiangin hma an la thei ngaingai.\nKan Laimi dinhmun khalah napi ih tan kan lak sinsin a cu thlang. Kan vo kan humngahnak ding, thudung thuhmai kan con thiamnak ding, mi kan bang vivo nak dingah, thlise hrang le thuhla lenglawng tisuar thawh caanih kan pawk hnget dingmi sutban palinak kan va tul em!\nThuthang Kan Ngan Tikah\nFir, Rukru A Phunphun (Kinds of Thief)


Zoom hmangin Conference an nei lai ah Taklawng Video an thlah sak | Falam Online Media\nAugust 6, 2020 August 6, 2020 Ni Hnem Sung\t0 Comments\nTwitter hack nakih tawlreltubik siding an zum mi Graham Clark (kum 17) ṭhuṭhensak danding rel lai ih porn video an rak thlah sak ruangah relsuak thei loin, Judge pa in meeting a ti tawp.\nTulai fangih lar zet, Online conference nakih an hman ṭheu mi Zoom app hmang in thurelnak an nei ih Zoom setting tuahsual in password an bun lo ruangah BBC, CNN ih hnaṭuan si vekin mitam zetin an rak ṭawiawm ve.\nCutin, thurelnak an nei rero laiah media pawlkom pakhat ih palai vekin conference nakih telvetu mi pakhat in hla ring zet in a play ih Judge le thuṭhen zung hnaṭuan pawl an mang a bang thluh. Live ih rak zohtu pawl khal an hni hluarhlo.\nCuhnu ah mi pakhat in pa le pa ittlang lai video a rak thlah bet ruangah meeting khawsuak loin conference cu an titawp.\nGraham Clark (kum 17) cu Barack Obama, Elon Musk, Kanye West, Bill Gates, Amezon neitu Jeff Bezos, Democratic presidential candidate Joe Biden tvp ih twitter rak hack saktu lakih hruitubik siding an zummi a siih, tuṭum ah daan tat danding an rel khawsuak theilo ruangah tuhnu thla 2 rei hnu ah ṭhuṭhensak danding an rel saal leh tum a si.\n**A video khal a um nan FB lam in rem an tilo ruangah kan ret tello.\n← Tilian in Tlairawn Lilawn siatsuah – Video\nUS ram Tlawng ongsaaltum thu ah, Mithiruak Kuang kengin DUHPHORHNAK nei →\nUmnak Inn neilo Zuun-inn ih khawsa Pu Hlimawma tei` innsungsang ngaihsaktu an pung vivo\nDecember 8, 2020 December 8, 2020 Ni Hnem Sung 0


Leng U le An Dinhmun - Chinland Today Media\nMay 11, 2012 5:13 am·4 comments\nMinu pawl cu mipa pawl aiin kan thitha, kan ruahnak khal a malsawn ih taksa lam khalah kan tar a ol sawn. Leng U ti cu a thei lo kan um lemlo ding. A mahlawngte kumziat tluk an ti in “leng U” ti’n kan ko timi cu pakhat le pakhat kan ruahdan a dangdang aw cio tla a si menthei. “Leng U” timi hi “tawng lo, fala tar” tivek ih kawh aicun “fala upa” ti sawn sehla a ngaitui’ hrangah a hahdam in ngai a nuamsawn ih t’ongfang mawisawn tla a si menthei ti’n ka ruat. Leng U pawl hi ziang ruangah leng U an cang sipei?\n1. Duhdawtnak ah an van a sia\nTlangval duh zetmi pakhat tla an neiding. Asina’n thuhla a phunphun ruangah an kawpaw thei nawnlo. Vanduainak ruangah a tlangvalpa in a thihsan, fala dang a neihsan, nupi a neihsan tivek ruangah an thin a na tuk ih tlangval nei paih nawnlo in pasal neih paihnak/duhnak thinlung an nei nawnlo tla a si menthei.\n2. An duh a khung tuk\nTlangval le duhtu khal nei hnenhen na’n pasal tawnglo ti hi a um thei. Thil cangtheimi taktak khal a si. An tawnmi, an mah duhtu pawl parah lungkim tawk lo in cu aiih t’ha deuh, mawi deuh, tawk deuh, nei deuh an zuan vivo ih neitabik ahcun kawpding taktak nei nawn lo in an tan lualli ruangah tla a si menthei\n3. Nulepai’ dinhmun an theihthiam pi tuk (farah ruangah)\nMi hrekkhat cu duhtu khal nei keukeu, pasal neih duhzet na’n nei ngam lo thlurthlo rori khal an um thei. Nulepa nunhar te an si tikah “kei pasal ka neihcun ka unau pawl ziang ti’n an nung ding” ti’n innsang lubik dinhmun ih an din tikah pasal an nei ngamlo rori tla a si menthei.\nKhatlam ah cu duhtu tawnglo rori khal a um thei ko. Asina’n cu pawl khalcun an thinlung thup te in duhmi te cu an nei ve ko ding. Cui’ an ruah thupmi te in an rak ruah ve lo tiakah “an duhmi an co lo” ti’n khal kan ti thei. Mirang pawl cun “kum 20 na kim ih mi duhhna na thiam hrihlo a si ahcun harhdamnak lamah mi tlasam na si” an ti. Cuvek thotho in mi pakhat kan va duh timi cu ningzah ding a si lo. Mi kan bang, kan damcak tinak sawn a si.\nMihrek cun fala upa pawl in tleirawl tete an biak kan hmuh tikah kan zohdan tla kan rak dangter t’heu. Cumi tlunah an thuanthu te ruahsak in an dinhmun te kan theihthiamsak thiam ding hi thil thupi zet a si.\nFalam Khawpi Kum 122 Sung Ih A Kekardan – Ṭhen Khatnak (1) – Van Cung Lian\nPhai leng hla le Khuate hla\non May 11, 2012 at 6:12 am\nNa ngan thazet.\nKa sinak malte a tel.\ncrazylove Mawite says:\non May 11, 2012 at 1:25 pm\nThluai na ti hman nasa..\nKa duh tuk mi cu “Farah ruangah” ti mi te hin\nka thin lung a khoih nasa..\nNa thiam tuk…siar manhla nasa..:)\nSalai Z.L.Siang says:\non May 13, 2012 at 3:20 pm\nThluai… Leng U pawl din hmun na theih pi tuk ih nang mah tla na leng U zik tla si kei .. he he he.. Leng U si khal mai thu a si ual lo ti, an duh a khungtuk ti lo ah cu.\nsalai M says:\non May 16, 2012 at 6:22 pm\nka siar ve nasa


A Cak Ngaingai - Chinland Today Media\nJuly 19, 2009 5:40 am·0 comments\n2 Sansiarnak 26:3-15\nUzziah hmin cu khuazakip ah a thang. Pathian bomnak nasazet in a ngah ruangah a cak ngaingai. – 2 Sansiarnak 26:15\n– Saam 23-25\n– Tirhthlah 21:18-40\nGeorge MacDonald ih nganmi “Khuavang Lasi” thuanthu sungah Lilith timi mikei tumpi pawl cu milai lakah raalringzet in an um. Zaan ah an hngawk awn in mi an hnaihnok, an vaak tikah an rittuk ih inn tla a tluk zik.\nKan Bible sungah Uzziah cu kum 16 ah siangpahrang a cang ih mi thupi le mi maksakzet ah a hung cang. A hlawhtlinnak tawhfung pawl cu: A pa Amaziah in a hrangah zohtthim tlak in a um (2 San. 26:4), raaldo thiam raalkap le raalbawi amah bawmtu dingah a nei (cc. 11-15), Pathian in a thluasuah (c. 5).\nUzziah cu Pathian in a thluasuah ruangah mi thupi ah a hung cang ti a fiang.). Sikhalsehla hlawhtlinnak a ngah hnu ah duhdahzet in a um ih nasazet in a tluk sia. “Pathian bomnak nasazet in a ngah ruangah a cak ngaingai” (c. 15) timi thu ih dunglam ah ziangruangah a tlusia timi thu a lang cih.\n“Pathian bomnak nasazet in a ngah ruangah a cak ngaingai” timi ttonghlawm in kan zate hrangah raalrinnak in pek a si. Huham a hun neih tikah “Uzziah ih thinlung cu a hngalzet ih cumi cun a dir thlak,” (c.16) ti a si. Puithiam lawng ih tuah theimi thil kha a duhtawkin a tuah tikah phaarnat a ngah tariai (cc. 16-21).\nKannih khal Pathian amah rori in in bawm. Kan kiangkap Pathian hnattuan pawl hnen ihsin khal Pathian bomnak kan ngah. Kan huham a hung cah deuh tikah tlu sia lo dingin ka raalrin thiam a ttul.\nZiang hmuahhmuah a remcang tikah cak in ka thei aw,\nBawipa i bawm aw, hmu thiam dingah;\nMah le mah rinsan awtu si loin,\nBawipa Nangmah lawng lo rinsan ning.\nKeimah te harsatnak ka pek awk tluk in\nharsatnak i petu zohman ka tong hrih lo. – D.L Moody


Zidane Thawn Khal Ih Duai Thotho Real Madrid – Times Of Chinland\nZidane Thawn Khal Ih Duai Thotho Real Madrid\nLaliga round 30nak ah Valencia cun Real Madrid an rak mikhual ih anmai innpi ah 2-1 thawn nehnak an co thei.Valencia hrang Guedes le Garay in goal an thun ih Real Madrid hrang Benzema in goal 1 a thun ve.\nValencia XI ( 4-4-2) : Neto ,Wass ,Garay, Diakhaby, Gaya, Soler,Kondogbia ,Parejo, Guedes ,Gameiro ,Rodrigo.\nReal Madrid XI (4-3-3 ) : Navas <Marcelo ,Varane ,Ramos, Odrizola ,Modric ,Casemiro ,Kroos ,Asensio,Benzema ,Vasquez.Thelhbawh : Bale ,Isco ,Diaz, Reguilon ,Cabellos.\nPuai an thok ih nawr sawntu um loin an nawr aw ton hngal.Inntek hrang Guedes in khawl a thleh puppo hnu ah mikhual hrang Kroos in khawl a thelh puppi ve.Minute 35nak ah Inntek Valencia in corner an ngah ih an sitmi cu Navas in a rak khamsak,Valencia hmaitlan Guedes in bawhlung a co ih Soler thawn an pek awk detdo hnu ah Valencia hrang a sit goal.Valencia in ti thutthi thawn an nor hnu ah remcang thazet vei 2 an hlah ih goal dang lut hrih loin colh an hmag.\nCaan hrek neta sawn an thok ih Real Madrid in sit goal rori an tum.Real Madrid hrang Isco le Bale an luh hnu in an nawr sinsin nan, sit goal thei hrih loin an um.Minute 83nak ah Inntek in corner an ngah ih Parejo sitmi cu dungkham Garay in Valencia hrang a rak sawh goal.Nasa zetin Real Madrid an tang ciamco ih nasa zetin an nawr ve.Minute 90nak ah Real Madrid in corner an ngah ve ih Modric sitmi cu Benzema in a rak sit goal.Real in goal bet an tum zet nan,caan a um nawn lo ih 2-1 thawn caan a cem.\nHitin Real Madrid cu an sung nan,puai 30 ah hmat 57 thawn table 3nak a silai thotho.A tlunah hmat 62 nei hmat 70 nei an um a si.\nChelsea In Brighton Sop In Top 6 Ah Man United An Kuat\nAung La Cangvaih Dan In Mipi Thinlung A Neh


$2 Hlawh ṭhan dingin Amazon neitu Inn hmai ah Duhphorhnak nei | Falam Online Media\nCongress of Essential Workers timi pawlkom hohanak in Amazon dintu le CEO a si cih mi Jeff Bezos um nak, Beverly Hills, California ih a inn hmai ah minung 100 hrawng in duhphorhnak an nei.\nCovid 19 lak ah hnaṭuan pawl humhim ṭha ding, June thla ih titawp zo mi Covid 19 boruak sungih nazi pakhat hnaṭuan man $2 ṭhan dah mi cu Covid 19 boruak tawp tiang ṭhan sal ding tvk dil in duhphorhnak an nei ih “Jeff Bezos kan ṭul lo. Amah in, in ṭul sawn. Kan mah hnaṭuan pawl in leitlun milianbik ih kan can ter mi a si” ti`n duhphorhnak ih hruaitu pakhat in a sim.\nCongress of Essential Workers cu Amazon company zungṭek ih assistant manager rak ṭuan dah Christian Smalls ih din mi pawlkom a si ih duhphorhnak ah labor activist ṭhenkhat le Amazon ih hnaṭuan mimal an tel tiah US ramsung media ṭhenkhat in an ngan.\n“Kan dil mi ah Amazon ih hnaṭual pawl hlawh ṭhan, Medicare, childcare hrang ṭha thei bik ih tawl rel sak ding tipawl a tel ih, hivek pawl cu second khat ih $4,000 paisa laklut thei, leitlun milianbik Jeff Bezos le billionaire dangdang pawl in an hrang ih hnaṭuan pawl hrang tawlrel sak thei tuk mi a si tin kan ruat” tiah duhphorhnak ih telve mi pakhat in businessinsider hnen ah a sim.\nDuhphorhnak thu thawn pehpar in businessinsider in Amazon ṭuanvoneitu pehtlaih a tum nan khat lam in letsalnak a um lo.\nKan dung zarh ih thuthang suak vek a si le Amazon hnaṭuantu mipum 19,000 lenglo in Covid 19 nat an kai ti a siih mithi um zet cu company sungṭuan lak khal ah fiangfai in simthanawknak a um lo.\nAmazon lam cun company hnaṭuan minung 10 hrawng cu Covid 19 ruangah an thi ti`n NBC News hnen ah a sim nan media ṭhenkhat cun mi 100 tal an thi ti an zum thu an tarlang.\n← CNLD pawl in, in Bo ih NLD in kan Bo ve – Pu Ngun Thawng\nLal cuhawnak ah Rohingya refugees pali an thi ih 20 lenglo in hliamhma tuar →\nCovid 19 Effect – Thla 4 sungah Minung 1 million in Kuakfawp bansan


Cut The Rope - Pussel Spel - Spelo\nNu spelar du Cut The Rope. Spela också ett av de andra Pussel Spel på Spelo.se!\nSnail Bob 7 3 Pandas in Japan MX OffRoad Master Bubble Shooter\nSmarty Bubbles X-mas Edition Fuit Connect Impostor Square Bird Paper.io 2 Color Tunnel Drift Boss Jewels Blitz 4 Strike Half Mahjong Dimensions\nSolitaire Classic Love Tester 3 Bubble Shooter Blocks Moto X3M SuperHero.io 1010 Deluxe Mergest Kingdom Roller Splat Pet Connect\nSnail Bob 7 3 Pandas in Japan Money Movers 3 Snail Bob 6 Winter Story Wheely 2 Money Movers Wheely 7: Detective Money Movers 2 Wheely 5: Armageddon Snail Bob 5 Wheely 4: Time Travel Wheely 6: Fairytale Wheely 3 Snail Bob Wheely 8: Aliens Candy Rain Snail Bob 8 Snail Bob 3\n4 / 5 (23366 röster)


California ramkangnak zarh khat si thlang nan mit lam pan hrih lo | VCTH\nCalifornia ramkangnak zarh khat si thlang nan mit lam pan hrih lo\nHome » Thuthang » Leitlun Thuthang » California ramkangnak zarh khat si thlang nan mit lam pan hrih lo\nBy vcth on December 9, 2017.\nUSA, California tlanglam, Ventura County ah ram meisa nasa takin a kang, meisa a kangnak zarh khat a si thlang nan mit lam a pan hrih lo a roh sinsin.\nHi ramkangnak ruangah ram acre 163,000 tluk a kang. Hi meikangnak raungah kum 70 pitar pakhat a thi ih minung 200,000 lenglo cu innle lo an tansan. Minung 20,000 lenglo cu electric meisa neilo in an um.\nHi meisa cu December 4 zaan ah a kang thok. A thok ahcun meisa kang fate men a si. Asinan thli a cak tuk ruangah hmakhat te ah a cak ciamco. Hmunkhat lawng siloin hmun 6 rori ah a kang ih meiphal an har cuang.


Alien nunnak nei mi NEH hawl dingin Mars Leisen par ah Motor le Helicopter an thlah | Falam Online Media\nMars Leisen par ah Nunnak nei mi neh (signs of alien life) hawl dingih thlah tummi Mars Perseverance rover cu Lei par ihsin 7:50am ET ah tluangten an thlah suak a si. Rover cu ke 6 nei a siih a rual ih an telh cih mi robot helicopter (Mars Helicopter Ingenuity) thawn Cape Canaveral, Florida ihsin rocket in a phur so.\nMars Leisen par ah nunnak nei mi an rak tlangleng dah maw timi le boruak umdan zirnak nei dingin motor (rover) le robot helicopter an thlah mi a siih NASA hoha nak in an thlah mi a si.\nHih mission cu paisa $2.4billion cemliam in an tawlrel ih July 17 ah an thlah tummi a si nan remcang lonak ruangah tui`sun July 30 ah an thlah nak san a si.\nMars Leisenpi cu a liam cia kum 3.5 billion hrawng ah nunnak nei um thei ding khawp in boruak a rak ṭha dah ruangah tuvekin nunnak neh an hawl tumnak a si.\nMars Leisen pan ih an feh danding Lamziin\nAn fehnak lamtluan a tluang a si le February 18, 2021 hrawng ah Leisen par ah an thleng dingih “Jezero crater” timi hmun ah ṭum in hna an ṭuan thok cih ding. Robot helicopter fate khal in Mars par ih boruak umdan pawl a zir dingih a ra lai dingmi tiikcuu ih motor thlah leh dingmi hrang ah lamziin a rak hawl cia ding.\nMars Leisen par ih nunnak neh hawl tuding Mars Perseverance rover cu Jet Propulsion Laboratory tuah mi a si ih motor par ah camera 23 le microphone 2 an bun.\nA ruang saulam feet 10 hrawng, feet 9 kau, feet 7 sang a siih duhthusam ih hna a ṭuan thei dingin kum 14 hrawng deih dingmi nuclear battery an hmang. Scientist pawl ih zirnak nei dingmi lungto lak nak ding kut khal a nei ih zirnak dingih lungto dangdang a khawl mi pawl cu kum 2026 ah a hranten an lak saal leh ding.\n← Japan, Fukushima ih Rawldawr pakhat a puak\nPoland racing Sport fan pawl ih Idea cu ….. →


Stringless Balloon 4. Sat, 05 Feb 11: Eme O\n2. Fri, 29 Jul 11: awyeh\nSongs: Cantan 5. Sun, 30 Jan 11: Klaatu\n3. Tue, 08 Feb 11: qara koz\nanti-heroine 6. Thu, 20 Jan 11: Matty K


Pacang Pakhat Cu An Kaih Hnu Reilote Ah A Thi, Ralhrang Pawlin ‘A Tlan Ih A Bahnak Ah A Thi” An Ti – Meifar\nMandalay Division, Sint Kaing Township, Kathe khua ih “Tu Dae” timi lakphek dawr neitu pacang kum 30 mi U Phyo Maung cu December 1, 2021 sun ah ralhrang pawlin an kai. Simlam ah a thih thu a innsang hnenah an sim thei ih a thihnak san cu ‘Tlansuah a tum ih a bahnak hliamhma ruangah a thi” an ti.\nA ruak khal an la thei lo ih ralhrang pawlin an phum zo thu an sim thei. U Phyo Maung an kaihnak a san cu PDF pawl a bawm, a tanpi tin thubuai orhter ih an kai, an kaih sun ah a nupi le a fapa kum 2 mi khal sakhan ah an hruai nan annih cu an suahsal.\nHmin tarlang rem lo tualsung mi pakhat in, “Facebook parah PDF hnenah bawmnak a pek thu a tarlang lawk. Asinan a hlonsal ih zianghman a hlu lo thu a tarlang. a thaisun ah a dawr ah ralhrang pawlin an va kai cih. An kaih laiah a ke ah veithum an kap, thusutnak hmun ah an hrem nasa tuk ih a kut khal a kiak.\nA bah ruangah a thi an ti cu a cang thei lo, an hrem that si ko. An ra kaih tik khalah an kap zo, hliamhma thawn an hruai. Pangaiten hnaṭuan ih eihawltu a si, PDF khalah a tello. Bawmnak khal zianghman a pe lo, hitin kan khuami an that cu a thinheng um tuk” a ti.\nMalaysia Siizung Ah Nu Pakhat A Thi Zik Ih A Canganmi In Mipi Riah A Siatter\nA Pasal In Kut A Thlak Ringring Ruangah Ṭhenaw Dingin An Tawlrel, Asinan Innsang Nu In, “Ka Ṭhen Thei Tlot Lo, A Hmelṭha Tuk” Tin A Ṭap Ciamco


Ariana Grande A Concert Nak Ah Zoh Mawi - Chinland Today Media\nAriana Grande A Concert Nak Ah Zoh Mawi\nJune 6, 2017 2:18 pm·0 comments\nMay 22, 2017 ah, American santhar hlasakthiam le aw-mawi Ariana Grande (23) ih concert Manchester Arena (England) khawpi ih a tuah mi, a theh zawngah British ih thanglian, Salman Ramadan Abedi (22) in, thihcilh bomb a puah ih mino 23 lenglo an thi ih, mi 119 lenglo in hriamhma an tuar ih, mino 23 cu thi le nung karlak ah an ding.\nManchester khawpi cu riahsiatnak le mithli thawn an khat. Ariana Grande khal a concert a si vekin a thin nuam lo ih, tong ding khal a theilo. Ariana Grande cu, mino 23 lenglo thihhlohnak mawhphurtu a sivekin, mithi sungkuapawl hrangah le hriamhmatuarpawl hrangah thil pakhat ka tuah sak ding tiah khawkhannak a nei.\nMithi sungkua le riahsiat a tuartu zate hrangah bomnak concert, Ariana Grande in a tawlrel ih, mizan ah BBC in LIVE in a thlah. Himi, concert hi British Red Cross le Manchester City Council pawl in cangsuak dingin an bawm ih Manchester rori ah an tuah. Concert ih ra suaktu pawl hi, minung 50,000 lenglo an kim. Cule, ram 50 lenglo in an LIVE thlahmi an rak zoh ih, nazi 24 sungah, sumpai million $13 lenglo an la lut a si.\nRiahsia sungkua bomnak hrang concert ih teltu hlasakthiam hminthangpawl cu Justin Bieber, Black Eyed Peas, Coldplay, Miley Cyrus, Marcus Mumford, Niall Horan, Little Mix, Katy Perry, Take That, Imogen Heap, Pharrell Williams, Robbie Williams, and Liam Gallagher pawl hi an si.\nMay 22 ih Ariana Grande ih concert zohtu mi 14,000 lenglo pawl cu ticket a manlo in an pe. Cumi siarlo an ticket cu minit 20 sung ah an khawng cem. BBC LIVE thlahmi zohtu minung million 22.6 cu minit reilote sungah an kim.\nJustin Bieber in mipi pawl cu, Pathian hmin salin a hnem. “Pathian” a ti tikah ziangmi Pathian timi ciah cu theih a har zet nan, Justin hin Pathian nung a zum asi ruangah Laimi pawlih Pathian hmin a sal dingah a zum um. Himi, concert hi an thupi ah “One Love Manchester” an ti. Duhdawtnak lawngin misualpawl kan neh thei tiah zaithiam pawlin mipi pawl an hnem zok rero.\nBomnak hrang concert tuahtu Ariana Grande hi mipi pawlin an lawm hleice. A rak uar ciatu pawl tla cun, an thihcilh bet. A hmuihmel in mi a to lo nasa ih, a aw khin mipi cu a hnem thei hrimhrim a si. Mipi lungsia lo dingah a tu le tu, a aw mawi te thawn a hnem ih, mipi pawlih an hla duhmi pawl a sah sak rero. A mai concert tuahmi tiah, zovek khalin hla an sak khalle, an kiang nai te ah a rak ding ferfi! A concert ih bomb a puah ruangah danglam zetin a hmin a than phah bet a si.\nAriana Grande concert ih mino thi pawl hi, “vanmi” tiah an ko hai ih, Robbie William hrimhrim tla cun, “Angels” timi le “strong” timi zaihla thawn mipi a hnem ih a mawi in a kaih tuk hrinhran. Miley Cyrus le Ariana Grande in dim zet le ngai nuam zetin “Don’t Dream It’s Over” timi an sak. Mipi an lungawi maw an riahsia ti theih a har, asinan an kut cu an thlir fel.\nKaty Perry khal a hmuihmel thlengaw thluh in, Sianglianuk Kianghrol ih nganmi vek, Pawpi huk dumdo “Roar” timi a sak ih mino pawlin an riahsiatnak an hngilh pang maw ti khawp in thawmvang an nei. Goldplay le Ariana hin hla an sak tam thleice ih, Goldplay in “Sit down” “fix you” timi to phah, thinkuai vekin a sak kha cu, a hla thu theilo pawl hrang khalah lunglennak thotho cu a si.\nRiahsiat hnemnak hrangih concert tuahmi hi kannih a rak zohtu le ngaingahtupawl hin ziangvek in kan rak cohlang timi theih a cak um zet. Ariana Grande in tui tum ih concert a tuah mi hi cu, Manchester mipi hrangah thuanthu mawite a ngan sak ngah rori a si.\nAriana Grande In a Thuhla a Rel\nAriana Grande Le Chris Brown Big Sean In A Thik\nLaksawng Mak Tuktuk A Don Ruangah Ariana A Lungawi Lo


Ralhrang In Kalaymyo Peng, Natchaung Khua Cu Helicopter In An Kap Ciamco Hnuah An Khawpum In An Urkang – Meifar\nKalaymyo peng, Natchaung khua cu ralhrang pawlin December 23, 2021 sun ah doawknak helicopter in an kap ciamco, bomb khal an thlak. Cumi hnu simlam nazi 5:00 luan ah an khua sungah ralhrang pawl an va lut ciamco ih an khawpum in an urkang.\nTualsung mi in, “Kan khua ah ralhrang pawl an va lut ciamco ih khawsen in an urkang. Tu rori ah, inn pawl khal a kang rero lai” a ti. Kalay-Gangaw lamzin parih um Natchaung khua kiangkap ah tualsung mipi kilhimtu le ralhrang pawl an doaw rero ih tuisun ahcun ralhrang pawlin doawknak helicopter picang Mi35p in an kap.\nTualsung mi pakhat in, “Natchaung khua sungih tang khal an um, an zaten an kap ngah thluh. Phungyi tlawnginn khal an kap, mithi hliamtuar umzat cu kan thei hrih lo.\nMipi kilhimtu thawn an doawknak ah ralhrang lam sniper kaptu pakhat an kap that, cumi hnu ihsin ralhrang pawlin doawknak helicopter in khuasung an kap ciamco ih mipi khal an kap ngah” a ti. Kalay-Gangaw lamzin kiangkap ah PDF Kalay၊ CNDF tangtlang in ralhrang pawl thawn nasa zetin an kapaw, mithi le hliamtuar umzat cazin cu theih a si hrih lo.\nRakhine Ram Ah Cozah Hnaṭuan Hminthang An That


CYO Concert ah Ni Len Par maw Mualpho deuh, Pangpar thawn a denmi pa? VIDEO - Free Chinland\nCYO Concert ah Ni Len Par maw Mualpho deuh, Pangpar thawn a denmi pa? VIDEO\nNovember 6, 2018 freechinland ARTICLES, Chin News, NEWS, Theihkaunak, Thu Thar 0\nMyanmar Idol zuamawknak ih tel Chinmi pawlin nasate ih tha an pekmi Ni Len Par cu Malaysia ah CYO ih tuahmi Concert ah mipi hmai Stage par ihsin mawilo zetin acangvai. Mipi ih pekmi Pangpar thawn zo ti theihlo, mi pakhat cu a Pangpar kenmi thawn a phom/den ciamco.\nStage parih hlasak hminthang tampi pawl khi vei tampi ah mipi lak ihsin ṭongsia tampi an theihmi a um nan, zianghman theilo bangten an umsan men. Asinan Ni Len Par cu mipi hmai stage par rori ah a thinheng sup theilo in hivek ih cangvaih ruangah mipi ih demnak nasa tak a tongih a mah khal mualpho tak a si.\nKan dung Unau Halkha pawlih tuahmi Concert pakhat khalah Genevi Sui khal zuri pakhat in Stage parih hla a sak lai na takin a dirh zih a tla zikte. Asinan Genevi Sui cu Stage parah zoh mawilo tiangtiang acangvai lo ih mipi ih pawrh le lawm a hlawh zet. Minung zovek khal, mifim cun an thinhengnak an sup thei ṭheu.\nNi Len Par concert nak stage parih hivek acangvaihmi cu mipi lamin an dem nasa ih, “Hivek ton tikah ṭuanvo neitu security ṭuanvo pekmi an um ko na cingin amah, Ni Len Par, rori in mawilo zetin acangvai mi cu zoh a se tuk. Pakhat pa in pangpar thawn a den/phom ruangah a deng/phom ve an ti ko nan, a dennak pangpar hi mankhung a si lo ding” tiah Cable Network Channel cun an tarlang.\n“Laimi ṭheu ṭheu hi cu, duhdawtnak le pawlkomawknak hrangah tiin CYO in concert an tuahmi a si nan, a cemnetnak cu huatawknak le ralawknak ah an cang ṭheh a si hi e”, tiah an ngan bet. A hnuai ah Ni Len Par in stage par ihsin pangpar thawn mi pakhat a den/phom lai Video rak zoh aw.\nAtlun ih Video hi na zoh theilo pang asile zianghman langlomi kha hmet awla a ra langcih mei ding.\nHnawmsar tupa ih Fanu in Degree A ngah an Pafa mitthli a tla\nFalam Khawpi Karhnak Hrang Master Plan Suai dingin Thet Mon Myint tei’ Sung


National (Nationalism) ihsin Professional Ah | VCTH\nNational (Nationalism) ihsin Professional Ah\nHome » Cahram » National (Nationalism) ihsin Professional Ah\nBy vcth on June 9, 2013.\nRualpi pawl thawn online in kan Chat aw ṭheu. Thu nuamnuam kan rel ṭheu. A caancaan ziang rel ding cu ca thei lo in kan um caan tla a um. Cuvek caanah bawhlung thu kan rel ṭheu. Bawhlung thu kan rel ve ten cu kan tui nasa. An ngan mi hman siar man lo in a ngan kan nawt aw. Rel ding kan thei nasa.\nSoutheast Asia ih a ṭhanglain mi mino tam sawn cu bawhlung sit zoh cu an paih, Europe ih in rak influence ruangah maw cu thei hlah. Bawhlung cu Europe pawl lawng siloin Asia, Africa, S. America, Central America, N. America, Australia le Pacific Islands ram pawl tla in an duh bik mi lehpannak pakhat asi. Rualpi pawl thawn capoh thu ngai in kan ti aw ṭheu, “mi in globalization ti mi tahṭhimnak pakhat pek hnik aw in ti sehla “bawhlung” kan ti thei ding.” Leitlunpi caan bangrep ten (a bang aw mi caan) tuarnak (feeling) pakhat in pe theitu tla asi. Mifarah le milian in fin khawmtu tla asi.\nBawhlung thu kan rel tikah a hmaisabikah kan duhmi, kan ṭanmi club thu cu kan rualpi pawl hnen ah a thei lo pang ding phangah kan sim nasa. An update thu pawl, netabik an lekmi pawl kan sim. Cuvekin annih khal in an ṭanmi club thu in sim ve. Bawhlung sit zoh tiah tongpa zohih zoh men kan si lo, mah le Club ciar thawn cu kan si ve. League thu kan rel, ziang dinhmun an si, ziang dinhmun kan si, cun Champions league thu, FA thu kan rel. Cun ṭhal cawlh caanah kan Club in zo lei le a ṭha ding, hmai kum lehpannak kum thar in cu ruahsannak kan nei ko ti pawl kan titinakah tu a ra ding mi June ih EURO hman kan hngilh zik. A laim cia mi World Cup tla Coca-Cola tilarnak fang lawng ka mitthlam ah a tang. World Cup in ka lung in turter lemlo. Curuangah ka ruat ngah mi thil pakhat cu “National cu Professional in a sawng thlang silo sawm.”\nBawhlung sit cu tu baite ih thok mi asilo. Khuahlan ihsin rak lek zo mi a si. Culaiih a rak lar bikmi cu 1930 ihsi thokmi World Cup a si. Kum 4 voikhat hrangah an nop aw. An ha an tat aw, a lektu, a zohtu, zozo khal in. Keimah ka cin thawk hman ah 1994 USA ih World Cup le 1998 France ih World Cup cu a ropi in a hlung hlai zet. R. Baggio te Romario te pawl an rak lar nasa. 94 ih World Cup an hlapi ah “the final countdown” Europe band ih sak mi an hmang ih 98 ah “Ricky Martin ih sakmi “La Copade La Vida (the Cup Of Life) lole Goal Goal Goal Ale Ale Ale” kha an hmang. An hla tiang ka cing.\nKum 2000 hnu in Club lian zetzet pawlin paisa tampi hmang in mi an ko, mi an lei, lakhah sang pipi an pek tikah national team ah zohman caan an pek thei tuk nawn lo. An tik cu caan tam sawn cu Professional ih an leknak ah caan a cem. National (World Cup) zohman in ziang an siar nawn lo ka ti duhnak siloin bawhlung leitlun ah World Cup hnakin a thupi sawn ih ruah mi a suak tinak sawn asi.\nHi thu cu bawhlung thu men a si a bang nan bawhlung leitlun lawngah asilo, nitin nutu khawsaknak ah tla a si thlang lo sawm tin ka ruat. Hi thil hi kan post modern san ih mizia pakhat tla a si in ka hmu. Kum zabi 20 lai vekin ram, miphun uu duhnak, leitlun zate uk duhnak thinlung pawl cu a hlo vivo ih komkhawm hnaṭuannak le dengfel fimthiamnak (IT) pawl cu a thupi nasa thlang.\nA hleice in hruaitu pawl in hih san ih um tu daan theih thiam a ṭul. Tulai san ah Super Hero si ding cu a ol nawn lo ding. Politics ah siseh, Biaknak le Zatlangnun ah siseh komkhawm awton in lungthiang ten kan hruai aw a ṭul. Cucu kan san ih in dil mi thil thupi zet pakhat asi.\nApr 22, 2010 post zo mi republish sal mi a si\n2 Responses to National (Nationalism) ihsin Professional Ah\nNa ngan fuh nasa, ruahnak thatha tampi i theihkir ter sal. Mi thin neh thei le siar duh sinsinnak nei dingin ca na ngan thiam sinsin. Ka lo lawm in ka lo lungawipi.\nkim (Falam) June 10, 2013 at 2:25 pm\nHello, Nau Salai Cung Bik,\nNa ruahdan vek hi tulai kan Chin mi nih neih ve thluh hnai seh la cu kan Falam, Kan Chin, kan ram thawn, kan minung thawn kan tthangso tuk ding nan pan teh, a poi mi cu Super Hero si duh le, thiam bik, thei bik, mah thu thu lawng duh le mah thu kha mi-ih an thlun thluh ve ding duh kan tam tuk tik ah poi ka ti zet, IT san a si zo, kom khawm aw ih hna ttuan tlang san a si zo ti hi kan Chin mipi nih a tak in kan thei suak ih kan practice ttul zo nan pan teh.\nEi Kim (Falam)


Na Pi Kei Cu Tum le Sau Ka Ti Lo.. A Rei Le Ka Lungkim Men. -\nNa Pi Kei Cu Tum le Sau Ka Ti Lo.. A Rei Le Ka Lungkim Men.\nMai Sofia December 30, 2020 0\nKan Khua ah hangnah hangrah zuar Kawlnu pakhat cu lainu pawl in a capoh ciam ‘ Mipa Zahmawh tum maw , sau na duh ‘ tiin an sut. Kawl pitar lam pan(kum 45 hrawng cu si ding) in ” Na Pi kei cu tum le sau ka ti lemlo , a rei le ka diriam ih ka lungawi men ko ‘ tiin a sawn ih an zate an hnih tthek.Mipa zahmawh hi tum le sau a tul lo. reipi tuah khi an lungthlitum si sawn.\nCapoh vek si nan Nunau pawl 99% hrawng cu rei deuhdeuh, duh sinsin an si.. Nunau hrekkhat cu an tanglam zahmawh a phunphun thamsak men khal in vei khat an tthek thei. .. an diriam ve. curuangah Mipa in rei deuh nan tuah thei lo hman ah a zahmawh te kha rei deuh thamsak a tul. Cui Taksa le a zahmawh thamsaknak cu duhdawt nak zangfak nak thinlung thawn thamsak ding a si.\nNunau pawl cu hmaisa bik ah an taksa le an zahmawh te hnursak a tul.. fiang ten kan rel ahcun a firte thamsak atul. Nunau pawl an taksa le an fir te thamsak ta lo ih thun rupro khi cu Na fala( Nupi ) a dang na hawl ter ti nak men a si. An taksa le zahmawh thamsak loin na rupro le nunau pawl an taksa a hiar thlang zawngah mipa nan tthek luahli ih a poi nasa. Rei nak sii hman lo ahcun rei tak tthua thei ding a har nasa.. sinan, lamzin pakhat cu aum.\nNunau thawn taksa nan pawl awk tikah mipa thinlung si a thupibik .. zamrang tuk in tuah ding a si lo. Cun, na thawthawt dan khal rungtak in na thaw lo ding. Na hmai ah taksa pawlaw ding ih it zurzi nunau cu nangmah hrang lawng asi… mI dang in an lo cuh lo ding .. tivek theih atul, Na thinlung dai tein ret aw. ” Nunau diriam ding a thupi ” tiin thu na ruat ding.\nA fir le taksa pawl na thamsak nak ah Minute 10 – 20 tiang caan na pek tul. A hmur na fohsak ding a lei na lekpi ta atul. Nunau cun a hiar tuk le ” a sung rori thun thlangaw ” tiin Mipa ih zahmawh lak in thun ding ih an lo tuahsak ding. Nunau a hiar maw hiar lo na thei duh le Pawhte hmur zoh aw .. Pawhte hmur tung leilei le an hur thlang tinak asi.. cun, an taksa a nem thluarthli ding.\nCun, Na thun tthek hnu khal na thinlung khi a dang na ruat men ding.. Cun, Nunau ih buati an suah zo ruangah a nal thluapthlo ding.. Vei 10 tlun na ben le Nunau cun an buati a tamtuk zo.. a nal tuk ih nomnak taktak a ngah lo pang ke.. na phawrhsal ding ih kiangkap ih um puansia in na nul ding.. Puansia ti cu a faimi si sehla a ttha.. Nunau le Mipi ih zahmawh cu fai kerki in nan nul dingih a thar vek nan tuah sal ding.. vei 2 nak khal Vei 15 hrawng na ben ahcun Nunau buati an suah lala zo.. Na phawrhsal ding ih nan 2 ih zahmawh nan nul verver lala ding ih a thar in tuah sal.. cutivek vei 5 tlun na phawrh , na nul , a thar vek na tuah asi ahcun an diriam tuk zo.\nNunau le Mipa taksa an pawlawk nak cu Minute 30 ihsin 45 tiang tal rei thei sehla a ttha.. an taksa, an hmur le an fir te fohsak ding ah minute 10 ihsin 15 tiang si sehla .. a sungih na thun hnu cu minute 20 lole 30 tal vun tthua sehla .. Mipa nan duhnak le na hiarnak lawng ruat ih na tuah le cu Minute 1 lole 10 cu na tthek mai ding… Nunau pawl cu ” ka diram lo tuk ” tiin an lo ti lamlam dah lo ding… Nunau pawl in an rel dan ahcun voi 5 ihsin voi 10 tiang buati suah thei sehla an taksa hiarnak a diriam fang an ti. Minute 1 lole minute 10 cu Numi pawl voi khat lawng an tthek si ih an taksa hiar nak a diriam lo lawlaw tikha thei aw.\nPrevious Post: Kawlram Kum 18 Tlun Mino Hmuahhmuah Ralkap Tuan Tengteng Ding Thuhla Thawn Pehpar In ..\nNext Post: Singapore ram ah Zamrangtah Ih Suan-awk Theih Covid-19 Danglam B117 An Hmu..\nJoe Biden Cozah Ah Obama San Laiih Asia Ram Hmuahhmuah Kaih Hruai Tu Kurt Campbell Cu Dinhmun Pakhat A Pe Sal Ding..\nInnsang Buai Thoknak Cu Taksa Pawlawknak Asi.. Sinan..\nAmerican President Hrilawknak Ih Neh Joe Biden Cun Covid Laifang Cozah Ih Mipi A Tuamhluam Tum Dan A Rel Zo ..\nKharih fa Pawl Democracy In A Tlem Lo Maw .. (lole) Ziangruangah Donald Trump Kan Duh Lo .. ( Part -2 )\nYangon : Light Truck Motor Parah Nau Pakhat An Hlon.. An Sar Lala …\nKachin Ram Ih Lungto Mankhung Tlang An Timi Cu Puak Thlang Ding Tlang Asi Sawn ..\nYangon Khawpi Sungah Innpi A Kang..\nLai Putar Thih Cu Lo An Thihnak Cu Nupi-no An Nei Ruangah Si .. ” Tiin ..\nZuu Sal Ihsin Cawlh Na Duh Taktak Maw .. Zuu Suai Ihsin Kan Cawl Ke ..\nNunau 1000 Tlun Thua Pastor , Thawng Kum 1000 Tlun Toh Ding In Thu An Then..\nLife Style (296)


Suu Kyi In Bulpak Inn Le Lo Anei Nawn Lo, Miharsa Pawl Bawmnak Ah A Hlu Thluh – Meifar\nSuu Kyi In Bulpak Inn Le Lo Anei Nawn Lo, Miharsa Pawl Bawmnak Ah A Hlu Thluh\nJune 15, 2021 admin Lawrkhawm 0\nMyanmar ram thuron petu kum 75 mi Aung San Suu Kyi cu thuneihnak latu ralkap pawlin thubuai phunphun orhter in an kai. Tu’ah a umnak khal theih a si nawn lo, UK le US ih um a fapa le an sungkhat pawlin UK Foreign Office fehtlang in an pehtlaih tum rero lai nan an hlawhtling thei lo.\nRalkap pawlin an thubuai orhter mi pakhat cu mipi sumpai thawhkhawm mi a ei ru ti a si. Suu Kyi in 2012 kum ah a nui hmin sirhsan in mibawmnak pawlkom ‘Daw Khin Kyi Foundation‘ arak sersuak. Ralkap in cumi pawlkom sungih sumpai cu a duh dandan in a hmangsuak ṭheu tin an hek.\nSuu Kyi thuhla buaipitu U Moe Zaw Oo in “Aung San Suu Kyi in amai bulpak inn le lo anei nawn lo. Yangon, Inya Lake tipikap ih an inn le Mandalay, Poppa Mountain cu miharsa pawl bawmnak hrangah arak hlu zo. Tu ih aumnak Naypyitaw inn cu cozah inn a si.\nA neihmi sumpai zaten miharsa pawl bawmnak hrangah arak hlu thluh ih ‘himi hi ka inn a si tin ko ding khal anei lo. Cuvek minung cu misual tin thubuai an orhter thei cu ka theithiam lo…” a ti.\nRalkap in “Daw Aung San Suu Kyi in mipi sumpai thawhkhawm mi 1.6 billion kyats hmangin Naypyitaw, Horticulture Vocational School ah inn ropi zet a sak lai. Daw Khin Kyi Foundation arak sersuahnak ih a tumtahmi khal a si” an ti.\nU Moe Zaw Oo in “A neihmi inn le lo zaten arak hlu thluh zo ruangah foundation chairperson ih umnak dingah tin kan tawlrel sak mi a si. A pension hnuah umnak ding inn nei lo tluk a si ih hnangamten aum theinak dingah kan ti, Daw Aung San Suu Kyi a thih hnuah aumnak cu museum ah kan tuah tum.\nA cabu duhmi le a ro thilri khawlkhawm mi pawl khal kan ret thluh zo, mi tampi in amai bulpak hmang dingah sumpai, sui le ngun tampi an rak hlu zo. Cumi pawl khal foundation sungah a hlu thluh, thungai ti ahcun amai ta ding a si. Ralkap in mipi sumpai a eiru tin thubuai an tuahsak cu a hminthanak ding sawn a si” a ti.\nRalkap in mipi sumpai a eiru tin thubuai an tuahsak ruangah Aung San Suu Kyi ih pekawknak pawl cu mipi in an theih phah sawn.\nAyeyarwady Ah Ralkap In “Fale Pawl Tlawng Ap Lotu Cu Kan Lo That Ding” An Ti\nPutar An That Ih A Nupi Le A Tunu An Pawngsual


Pacang Pakhat Cu A Innsang Cawmnak Hrangah Fala A Nei Thup – Meifar\nHimi thil a thlennak kum cu mallai a rei ve deuh thlang nan kan rung tarlang sal a si. Vietnam, Ha Tinh province ih um pacang kum 32 mi Tran Dinh Cuong le a nupi in fate 2 an nei. Tran Dinh Cuong cu inn ah a um dah lo ih khua dangdang ah hnaṭuan in a vaksuak ṭheu.\nA vahsuahnak hmun ahcun tlangval vekin a tlangleng ih fala anei vivo, cutin a fala pawl hnen ihsin sumpai a dil ṭheu ih a ngahmi sumpai cu a nupi hnenah a kuatsawng. Khua ṭhenkhat ahcun palik bawi vekin lem a cang ih fala hnaṭuan ṭha nei thawn an duhawk phah.\nCutin fala hnen ih a ngahmi sumpai cu a nupi hnenah a kuat ringring ih an ram paisa 200 million VND hrawng cu fala hnen ihsin a hailut zo. A thuhla cu ṭuanvo neitu pawlin an thei ih kai dingin an hawl, asinan inn ah aum dah lo ih khua dangdang ih a vakkual ṭheu ruangah awlsamten an kai thei lo.\nAn inn kiangkap ah an rak bawh thup ringring hnuah an kap ngah. Palik bawi in, “Kan rak bawh ringring ih a nupi hnen ih sumpai ara pek laitak ah kan kai ngah. Malte tlai deuh sehla cun kan kai ngah zik lo ding, a san cu a caan len lamzin kap ahtla aum men ṭheu” a ti. Tu’ahcun palik kutsung ah aum zo ih fala pawl arak bum ṭheu ruangah thawng an thlak.\nRalhrang Pawlin Suu Kyi Cu Thuthang Dik Loin An Thangsiat, A Thupten Tlangval A Nei An Ti


Thil Tha Lo Cu Thil Tha Nan Ti - Chinland Today Media\nThil Tha Lo Cu Thil Tha Nan Ti\nMay 26, 2009 9:55 am·0 comments\nNan cem a si. Thil ttha lo cu thil ttha nan ti ih thil ttha cu thil ttha lo nan ti. – Isaiah 5:20\n– 1Sansiarnak 28-29\n– Johan 9:24-41\nThe Wizard of oZ thuanthu hi kum rei nawn a laar. Upa nauhak ti loin mi hmuahhmuah in cuih thuanthu sung um lemcang pawl ih nuncan ziaza ihsin thu tampi an zir ngah. Mi hrokhrawlzet hnam neinu ih nunzia in tthat lonak cu fiangzet in a langter nain tthatnak in a neh thotho.\nCuih thuanthu thotho phun dang deuh ih ngan saalmi ahcun a hrokhrawlzet mi hnam-neinu cu zaangfahza in a lang. A hring rong (green) vun a neih ruangah mi ih hmuh sual mi zaangfahza a si ih casiartu pawl in a ttha lomi kha a ttha, a tthami kha a sia tiin ruah a olte.\nProfet Isaiah sanlai ah hivek ruah daan linglet hi Israel mi pawl lakah a um dah. Mihrek cun mithah, milem biak, le nupa sualnak tuah hi thil ttha ah an ruat. Isaiah in raalrinnak a pek hngai. “Nan cem a si! Thil ttha lo cu thil ttha nan ti ih thil ttha cu thil ttha lo nan ti. Thimnak cu tleunak ah nan cangter. A khaami cu a thlum ah nan tuah ih a thlum cu a khaa ah nan tuah a si” a ti (Isa. 5:20).\nAtu kan san khalah nunphung thar in Baibal ih thudik a sawm-ngiar ringring. Sikhalsehla Pathian Ttongkam zirnak le zoh lo ngah in thinlung ih ciinken, ruatthuknak in thil ttha le thil sia fiangte’n kan thleidang thiam ding.\nKan san ih nitin kan nunnak ah,\nA caancaan ah thil sia cu a hmai a hup aw;\nA dikmi thleidan thiamnak hrang Bawipa rinsan aw,\nKa dil ahcun fimnak in pek.\nThudik kan theih ahcun thil sual kan thleidang thiam ding.


2009 Lai Kumthar(fanger) Malaysia - Chinland Today Media\nOctober 12, 2009 12:14 pm·0 comments\nKei Tin Thang – Falam pawlpi Malaysia (Sungtuan)\n2009 Lai Kumthar (Fanger) puai cu FGA Hall, Kuchai Lama, Kuala Lumpur Khuapi, Malaysia ah Falam Pawlpi Malaysia ih hoha nakin sunglawi zetin tuahsuak a si.\nKan timlam cia vekin Puai fehtu ding mipi cu Bus thawn tlun feh nak tawlrel a si. Mipi kan suak thahnem zet, LCF Biak-inn in Bus-7, Falam Christian Community (FCC) Biak-inn in Bus-3, Sakambut in Bus-1, KK restaurant Kuchai Lama in Bus-1 tin feh a si ih a zaaten Bus-12 hman a si. Mah te Taxi ih rak feh pawl thawn minung-700 lenglo in Lai kumthar puai cu hman a si.\nCan Hmandan (1:00 PM-6:00PM)\nLai Kumthar puai cu hmun tin ihsin mipi kan thlen kim thluh hnu ah Mai Sui Rem Par in can a kai ih zanlam 1:00 PM in can hman thok a si. Mipi dingin Pu Van Lal Hngak ih phuah mi Hring Dildel Kan Lairam ti mi hla kan sak ih, thinlung a thar zet. Cu mi theh in Rev. Ral Za Tlung in can ap thlacam nak a neih hnuah FPM Hotu Salai Thang Zau in thu cah sim nak a nei. Cui mi thehin mipi pawlin minute pakhat sung dingin lu kunihkan Lairam Upat peknak kan neih hnu ah Rev. Run Cung Mang in zaapi hrang thla cam nak a nei. Cu mi hnuah FPM sungtuan in Malaysia ih kan Falam Pawlpi cangvaihnak a rak neihmi pawl leh Lai kumthar tuah danthu thawn pehpar in report peknak a nei. Cu mi thehin Pastor James Wang in thu cah tawi sim nak a neih hnuah Salai Siang Mang(FPM sumkiltu) in Laikumthar thuanthu tawi sim nak a nei.\nFalam Nauhak Tlawng (MEC) Tlawngta pawlin Hring dildel Kan Lairam leh Tlangsang (fanger) laam leh Zakhai zuma Taungdan laam pawl in can an hmang. Cui hnuah kan Tlawngta Nauha pawl grade-1 (Kum-7,8)mi tete in fashion show leh model show mawi taktak in an nei ih nauhak tete zei tak leh ngaihno bei zetih an run show cu a zohtu mipi in an lawm tukih an au kio nak ah hall cu a hrum in a hrum durdo. Cui hnu ah Lai fala pawlin fashion show an run nei cu an thiam in an mawi si, Mirang leh ramdang fala kan ngai ce lo. A hlei ce in kan Tlangval pawl in an sun lawih tukih Pangpar pekah an phar an zuang, pangpar in a daih lo ih mihrekkhat tla cu an kut kai ah an rak phar na sa.\nFalam Women Committee ih hoha nak in a hlan zarh khat duh ihsin Lu sam manglo’n in timlam sak mi Laisang thaw zet le Lakphak ti cu Puai a ra suak tu minung 700 lenglo in tlai le puar zetin suncaw ei nak kan nei. Mikhua miram ih Laisang fun te rori vun ei cu di a riam nasa.\nLailam phun phun\nCui hnu ah Lailaam a phunphun in a run peh ih (1). Sial Run Tang Laam, Taisun Pawlkom, (2). Fang zaa aih laam, Zahau Pawlkom, (3). Lailen laam ,Ngawn Pawlkom, (4). Kuh Cangpa laam, Laizo Pawlkom ti in laam mawi zetzet in lam nak an nei ih mipi in zoh nuam an ti zet, a hleice in kan thangthar mino pawl in Lailaam hi an rak hmuh dah lem lo mi a si tik ah zoh man hla an ti zet.\nLaksawng pek nak\nCui hnuah FPM in LCF pastor Rev. Run Cung Mang, FCC pastor Rev. Bawi Thian Tling leh FGA hall hmang thei dingih in tawlrel sak tu Pastor James Wang laksawng pek nak kan nei. Cui hnu ah Lai Kumthar Volley Ball zuamawk nak ih 1st ngah tu Jl. Alor, 2nd ngah tu Cheras, 3rd ngah tu Loke Yew veng pawl leh Lailaam mawi zetzet in laam sak tu MEC Tlawngta leh Tlangkulh Pawlkom pawl hnenah laksawng pek nak neih a si.\nLai hlasak thiam kan neih mi lakih sin Malaysia ih um mi pawl Mai Rachel Run Hniang Par, Mai Ngen Nei, Mai Te Leuh,Mai Suite, Salai Thangpi, Salai Bawi Hre, Salai Vaite, Salai Thawng Mawi, Salai Kur Bung Bel, Salai Biak Thawng Ceu pawl in ram hla leh lengzem hla mawi taktak thawn mipi in run awi ih mipi lung thin cu an hla ih zir in Lairam a thleng thul, duh mi thinhnem tu hnen a thleng thul kan lung a leng cio. Awnmawi tumtu pawl khal in an thiam mi hmuah hmuah sup lo in an run thai kual cu kan laimi Awnmawi ah kan rak niam lona sa.\nZaithiam pawl in zaihla thawi hlasak nak an neih ttheh ah Mipi dingin Mawi sinseh Kan Lairam ti mi hla kan sak ttheh hnuah Rev. Win Tin ih thlacam nak in kum 2009 Laikum thar puai cu sunglawi leh hlunghlai zet in zanlam 6:00PM ah sianglo cing ten kan can kan cem ter.\nMalaysia KL Ah Ruahpi Tam\nKalay Khawpi ah Hlasak Zuamawknak Tuah Ding


Immigration Zung Hi Update A Ttul Tuk Thlang - Chinland Today Media\nImmigration Zung Hi Update A Ttul Tuk Thlang\nNovember 28, 2016 11:47 am·0 comments\nJesse Penn-Lewis Kip Ling\nHmatpungtin (NRC) tuah le Innthawng cazin tuah dingin Immigration Zung (Lah-wah-kah) ah nitinte mipi an tlar-aw thliangthliang. Ziangruangah?\nSystem sanman lo tuk ruangah a si bik. Immigration hnattuan pawl cu an phar ve rero nan, computer system an hman lo tikah mi pakhat ta tuah ding menah sunvu hngah khalah cazin hawl hmu thei lo tivek a si.\nNRC card thar thleng ding mipakhat ih ton mi vial vun rel sehla:\n1. Ni khatnak ah application form kan va dil (ttong thiam lo le aan cing lo tla cun dil khawsuak thei lo khal an tor)\n2. Ni hnihnak ah form fill-up le cazin hlun hawl a si. Hihi a hautak bik. Kan pu kan pa hmun tiang an mil-ton thluh a ttul ruangah cazin hlun cu mipakhat in a va hawl. Sangkate in kan hngak vialvial. Mipakhat cazin a hawl sung vial hi rei tak a si. Room fate sungah cazin zaten an peng thluh. Bizu sangpi pi ah an ret. Lei ri ihsin ceiling dai zik tiang an rem. Hrekkhat cazin cu an mawr miammiam. An vun kau ih tlek cih khal a tam. (Zuk ah zoh mai uh)\n3. Ni khat kan hngak ngah lo, ni hnih kan hngak ngah hrih lo, “Thaizing ah ra sal uh” ti si ringring. (An hmuh lo cun buai pisirh si ko)\n4. Kan hngak suak ih cazi hnenah va kir lala. A rak man remcang a si cun vantthat ti a si. Cazi a man tikah cazin hlun thawn milin form kan fill up.\n5. Kutzung zaten kan nam. A ttul mi kan tuah.\n6. Hmaizarh Monday ah ra aw ti a si. An pubik ih signature le kutzungpi nam ding a si bik.\n7. An tiam mi ni ah kan va. An pu a rak man lo cun thaisun tipsun ti si ko.\n8. Plastic an rak lawng ih zungpi kan nam. Paisa kan pe lala.\nA tlunih kan rel mi cu a tluang pawl tidan procedure si lai. Harsat kan ton bet ttheu mi a um hrih lai. Ahleice in Kawl si lo ramhrin miphun pawl hrangah-\n– Kan hmin an rak ngan dan kha duhduh in an spelling tikah a bangaw thei nawn lo.\n– In kawk in hro. (Pu Piangthula kha Kawl ttong in an ngan ih, Pya-thu-lah tivek hrawng si ko.) An hnatheih dan cio khan an rak ngan ve si ko. Mi tamsawn cu mai’ hmin hman Kawl ih ngan thiam kan si lo ttheu tikah buai a tam duh zet.\n– Degree ngah rori hman an buai a si. Tlawng hmin ngandan le Immigration hmin ngandan kha malte spelling a rak pelhsolh cun degree an pe duh lo tivek a si. Ahleice in Engineering tlawngta pawl an buai nasa. Adik tak cun Education Department ih staff pawl le Immigration department ih staff pawl daithlan ruangah kanmah mipi in kan tuar riangri.\nComputer System hlir hmang sehla hivek khal a zia nasa ding. Spelling a bangawk lo cun computer in a duh lo mai ding a si.\nMipi hi hnattuan ding nei lo tukih vaktawi men, sorsia vekih nihlawh ren lo takih va hngak rero kan si ce lo, Peng pakhat sungih mipi nihlawh hlo liangluang hi data tuah sehla ziangzat tak si pei maw? Rampum ah tla cun ziangtluk a tam ding.\nKan MP pawl le Tlangbawi pawl hin an helhkam ve hai seu. Mipi dinhmun in ka phut rori a si. Meeting le Tlangsuak palai ih vung feh men, TA,DA ngah le thlahlawh suah men a si mai lo. Mipi ih harsatnak taktak hi Tlangsuak Agenda ah an va bur ding a si. Bur thei ding cun lei-ri te ah an mit an men a ttul.\nImmigration zung ih cazi zate khin an cabuai ah khin cahlap lawnglawng peng men loin Computer pakhat fingfing an hung ding a si. Network an pehaw thluh dingih an pubik khalin a cabuai ihsin a computer in zung sungih computer hmuahhmuah a pehtlaih thluh dingih, a ttheh fel hmaisa sa kha a rak zohfel in an print suak dingih, zungpi namnak khal digital system a si thei lo hmanah, print mi parah kan nam mai ding a si.\nZianghman thil har a um lo. Private Sizung le bulpak dawr hmanah an hman thei cun, kan khursungsuak thil mankhung hmuahhmuah nei thluhtu le mipi pek mi siah (ngunkhuai) hmuahhmuah dong thluhtu acozah cun a tuah thei lonak ding san ka thei lo.\nKan MP le Tlawngbawi pawl hi khawte nupinu pakhat ih a Hmatpungtin tuah thok ihsin a cem tiang va tel ve hnik hai seula ka va ti tak em!\nChin Mi Pawl Ih Kan Ngai Poimawh Mi ṬONGFANG Pa (5)\nBabylon Le Persia Remzu Dom Tlang Thei Ngai Kei Maw\nSanthar Hlasak Thiam Mai Kimmy


Libya Ramah US Ram Palai Ambassador Thah A Si - Chinland Today Media\nSeptember 14, 2012 5:16 am·0 comments\nReuter News leh BBC in an sim nakah Libya ram Benghazi khawpi ih US Consulate cu mipi pungkhawm pawlin an simih himi laiah Salafi Tapung pawlin tikcu remcangah rak lain meithal leh bomb hmangin US ram pailai hmunhi an kap ciamco ruangah US Ambassdor, Christopher Stevens leh a hnatuanpi minung 3 cu kahthat an si tiah an simih, himi thuhi US State Department khalin thufiang a si tiah an nemhnget thu an puangve.\nLibya ram leh Egypt ram mipi pawlcun an ramih US ram palai hmun hi an sim ih, Libya Supreme Security Committee Thupuangtu, Abdel Monem Al- Hurr in a sim nakah himi buainakah midang ziangmawzat khalin hriamhma an tuar tiah a simih, Benghazi ih US ram palai hmun siimtu pawlhin zungsungih thilri leh Ceet pawimawh ziangmaw zat khal an lasuak tiah a sim. US ram palai thihnak hmunhi fiangten an rello ih, an Office an siim ruangah hmunhim lam panih Car thawi an tlansuak laiah rocket in an kapih a hnatuanpi a Car sungih a topimi minung 3 pawlthawn an thicih tiah an sim. US Ambassy cun an ruanghi Ralkap vanzam hmangin Tripoli khawipi ah phurih US ramih kuat dingin an tawlrel.\nUS Secretary of State, Hillary Clinton cun Benghazi ih thilthleng cun America ram mipi thinlung a tinazet a si tiah a simih leitlun ram tinkim ih US misa leh thilri pawlcu kilhim dingih theihtawp suah dingin tiamkam nak a nei. Egypt ram mipi pungkhawm pawl khalin US palai Office kulhnak phar lawmliamin a sungih thilri an siatsuahih US ram Thantar khal bawt thlain meisa in an nawkkang hnuah a iaah puandum a tar.\nHiti vekin Egypt ram mipi leh Libya ram mipi in US parih an lungawilo nak an langter nak sanhi US Film pakhat in Zawlnei Mohanmed hmuhsuam leh relsiat zawngih film an tuah ruangah a siih, Himi ih hleiah kum 2010 ih Muslim Bible Koran urkang tumtu America ih Kristian Pastor Terry Jones in Al- Qaeda pawlin America in WTC an siatsuah campha Septembet ni 11 ih Muslim sakhau hotu Zawlnei Mohammed hnihsuah sainakih hmannak lam thil pakhat a tlangzarh thu a puang ruangah Egypt leh Libya ramih Muslim mipi pawl an thinheng nak asi tiah ruah asiih, Yuotube ih an thlahmi “The Innocence of Muslim“ ti asiih, Muslim pawlih lencan danvek silo ih tarlan tum hmai zanthinghawngih tuammi a siih, zawlnei Mohammed khal mai mipa pi kawphmang vekih reknak khal a umih, hihi Egypt ramih Muslim hmun thianghlim pawimawh Al-Azhar, Mosque cun a duhlo zetmi a si. Egypt ram mipi pawlcun President Mohhammed Mursi cu himi film tuahsuak tu leh tisuak tuhi ngaidam dil dingih nawr dingin an nawrih, Himi Film tuahsuak tuhi Isreal leh America ram mi sinak neikawp sumdawng mi pakhat si tiah theihsuak a siih, a mahkhal a relh hlolai.\nLibya Ram, Benghazi Ih US Mi Thihnak Thu Ih Thusuhnak Pawl Clinton In Let Ding\nEgypt In Zumtu 21 Thisen Man Phuba Lak A Thok Cih\nAung San Suu Kyi Chairman Ah Ret A Si


Myanmar ram telin Leitlun ramtinkim ih Thlaicii ret him khawmnak Svalbard Global Seed Vault | Falam Online Media\nMyanmar ram telin Leitlun ramtinkim ih Thlaicii ret him khawmnak Svalbard Global Seed Vault\nKan umnak Leilungpi hi siatlam a pan vivo ih nikhua boruak umdan khal a tlengaw cak zet. Boruak ihsin lungtum tlaknak in maw, Linghninnak tilik tho in maw, rinlolai ah siatralnak rapthlak tong thei kan si ih nuclear ralpi khal tho thei ringring dinhmun a si.\nCuvek siatralnak kan tong tikah kan hrang ih thupibik pakhat a si mi Thlaihnah Thlaicii pawl siatral in a cii mit thei dinhmun a si.\nCuruangah Scientists pawl in Leitlun ramtinkim ih Thlaicii pawl ret him nakding an tawlrel ih Norway ram, Spitsbergen tikulh Arctic Vur lak ah Inn him pi pakhat an sak.\nSvalbard Global Seed Vault umnak Spitsbergen tikulh\nCuih innpi cu North Pole thawn km 1200 hrawng hlatnak ah saksuak a si ih a hmin ah Svalbard Global Seed Vault tiah an ko ih Svalbard Doomday Vault tikhalin an ko ṭheu.\nLeitlun ramtin hin ramsungsuak Thlaicii backup retnak kan nei cio nan Svalbard Global Seed Vault vekin a him lo. (Syria ram ta Thlaicii retnak gene bank cu ISIS ralhrang pawl in an rak siat dah) Cuvek dinhmun kan thleng leh pangah timi ruahnak thawn Svalbard Global Seed Vault cu saksuakmi a siih a sak man US$8.8 million cu Norway cozahpi in a tum thluh a si.\nSvalbard Global Seed Vault umdan\nSvalbard Global Seed Vault sunglam Thlaicii retnak\nKum 2008 ishin hmanthokmi Svalbard Global Seed Vault cu Norway cozah, Crop Trust le Nordic Genetic Resource Center lungkim hminkhentlangnak thawn finkhawimi a si ih Tlangpuk virh in Lei sung ih sak mi a si. Asaulam ah ft 427 hrawng a siih tu dinhmun tiang Thlaicii million khat luan an ret ṭha zo a si.\nṬuanvonei lobak a sung luh an siang lo ih Thlaicii ret mi pawl cu kum Thawngtel awh dingin −18 °C dai ah an ret ih tulai technology hmangin an kilkhawi. (ethuthang repost)\n← Facebook hin ziangtin Thuthang diklo A Phorh Suak?\nCovid 19 mina pawl in an Thih hlan te ih Sungkhat unau an biak tanak iPad tamzet zuk cun mipi Lung a tham →\nEmojis hmang uar pawl hi Nupa sinak hmang tam pawl an si


Thomas ih Nun Cawngin - Chinland Today Media\nThomas ih Nun Cawngin\nMay 6, 2010 5:14 pm·0 comments\nKan dung Nipi ni ah Salai Hrang Than Luai cu Ipoh ih a hnatuannak lamzin ah mawtaw in a pah ih, mual in liam san ruangah tlawngkai nikhat ni (April 26, 2010) ah Sungai Blue thlanmual ah a ruak cu vui a si. Amah hi kum (16) lawng a si ih hlei-ah Malaysia ih a ra thlennak hi thla (2) khal a kim hrih lo. Laimi pawl hrangah Seramban thlanmual cu hman a theih nawn ruangah Sungai Blue thlanmual hi kan hman vivo a tul thlang.\nRuak vuinak ah Rev. No Bual Hrang cun Pathian thu a sim ih, thihnak parih kan ruahkhawm dingmi lakah hminsin tlakzet pakhat, dungthluntu Thomas ih thuanthu a rel. “Thomas cun Bawipa a thosaal timi cu Amah a tham thei lawngah a zum. Culawng a si lo, dungthluntu pawl an fehnak ding ram hrilnak ah ‘camcawh fung an zuk ih, India ram feh ding a si. Asinan a feh duh cuang lo. Zaan ahcun a mang ah Bawipa cu an kai lai a hmu. Sal si dingin zuar ding a rak si. Thomas cun, “Bawipa, kha tawkah ziang na tuah?” a ti. Bawipa cun, “India ram ah ka thuthangtha sim dingin zohman feh thei an um loih, keimah ka feh ding” tiah a ti.\nA thaisun ahcun dungthluntu pawl cun camcawh fung zuk sal ding’ an ti aw na’n, Thomas cun, ‘Keimah ka feh ding’ ti’n zaan ih a mang cu a sim hai. Ticun Thomas cun sal zuarnak ahcun ‘kei hi nan duhduh zatin in zuar uh, India ram ah ka feh duh” tiah a ti. Cun, India ram ihsin ‘sal a ra leitu pawl’ hnenah tangka fang (2) in an zuar. Cucu India ram in thuthangtha a thlen theinak cu a si. (Cover ah Thomas ih zuk ret a si)\nDungthluntu Thomas hi dungthluntu dang hmuahhmuah hnakin a feh suksohnak ram a kaubik ti’n hminsin a si. Persia sanlai ih an rak uk dahmi hmuahhmuah ahcun Thomas ih hnatuannak thuanthu hi hminsinnak an rak nei. Sal si dingin amah le amah cu a zuar aw ih, India ram a thlen hlan ah Persia ram sungih khaw tampi ah thuthangtha a phuang. Cun, India ram tipi kap Muziris (1341 AD ah himi khua hi siatsuah a si ih, tuni tiang a um nawn lo) khua ah a thleng ih, cutawk ihsin Palayoor (tulai ih Guru vayoor khaw kiang) ah a thleng.\nHindu pawl a tih ruangah Palayoor ihsin Kerela state lam ah a thawn ih, cutawk ahcun a thiam dandan in, hnatuan phah in thuthangtha a sim thok. Kerela ahcun kawhhran pasarih le a hrek a din ti a si. Thomas cu Siangpahrang pakhat in inn tumpi sak dingin sumpai tampi a pe. Asinan anih cun mi farah pawl hnenah a zem.\nCuruangah siangpahrang cun damsung thawng thla dingin raalkap a fial. Asinan siangpahrang ih nau pakhat cu a thi ih, cupa cu vancungmi pawlin Thomas in a sakmi vanram ih inn sunglawizet pawl cu an zohter. Cupa cu a ra nung sal ih, a u siangpahrang hnenah Thomas suah dingin a dil sak. Kawhhran tampi din a si ruangah amah itsiktu pawlin Maylapore khua ah fei in an dawt that. Dungthluntu dang pawl ziangtin an cangvai ih, ziangtluk in Bawipai’ hrang pum an pe aw’ timi cu kan ngan cawk lo ding.\nRuah ding pakhat kan nei. Martar (Jesuh ruangih thihnak) kan timi hi ‘Latin’ tong ihsin a ra mi a si ih, a sullam cu ‘theihpi (witnessing)’ tinak a si. Thuthangtha ruangih nunnak liamtu pawl cu ‘theihpitu’ kan ti ahcun, kan thih hlan khalah ‘Jesuh ih thuthangtha theihpitu, nunpitu le thluntu’ kan si thei lo pei maw? Ticun, hih lei ih kan dam sung ah siseh, kan thih khalah siseh,.. nitin Bawipai’ hrang ‘martar’ kan si cio pei uh.\nTuni ah Evangelism & Mission Day kan hmang, Bawipai’ hrangah ziangtluk in kan siang aw ve ding? Kannih kan tuan lo ahcun lungte tal hi Pathian in a auter ding; lungte an au thei lo a si ahcun Amah kan Bawipa thotho maw kan fial dingih, Bawipa’n in hmuntin ah a thuthangtha cu amah rori in a ra phuang ding? Kan thuthangtha theihmi pawl hi mai’ hrang lawng duh tawk loin Bawipai’ hrangah “Kan puan inn kuahter uh si!”\nBy- Salai Biak Chhawna ( Hruaitu Thuthang Vei (277) nak)\nA vakvai mi Chinmi pawl nan dam maw?


Sniper thawn Ralhraang SAC ralkap 100 hrawng kap that zotu paralṭha Chin ralkap | Falam Online Media\nSniper thawn Ralhraang SAC ralkap 100 hrawng kap that zotu paralṭha Chin ralkap\nCDF – Mindat hruaitu Mr Naing Tam (tactical commander of southern division) cun sniper hmangin SAC ralhraang 100 hrawng ka kap that zo a ti.\nChindwin thawn interview an nei nakah a relmi a si ih “ralhraang 70 cu kan nemhnget fel. 30 hrawng cu doawknak hmunram remcanlonak ruangah kan nemhnget thei lo. Nan, fuh zetin ka kap ngah ciang. 100 hnakin ka kap that tam tla a si thei” tiah a rel.\nAmahhi, hlan ihsin raldo thiam hran khal a si lo. Mandalay ah Siivailam phungsangtlawng a kai lawk ih remcanlonak ruangah a ṭheh suak lo. Australia ram ah civil engineering zir ding tumtahnak a nei nan sungpailam remcanlonak ruangah a feh suak lo. Rampi a buai hlan tiang tourism business lam tuahtu a si.\nDothlennak ih pum a peaw dan thu thawn pehparin “Chin political party thapezettu ka si ih, Gen Z tamzet vekin ralhraang uknak duhlotu ka si. Dothlengnak ih pum ka peaw naksan cu NLD tha ka pe ruangah si hran lo in ralhraang ih minuaineek ti tawp thei beisei in ka tel sawnmi a si. Mipi zate hrangah hmaihngal zetin ralhraang donakah ka telmi a si” a ti.\nCDF a lut hnu in Tlangpar hriamkai pawl hnen ihsin raldo a zir thok ih, April 2021 ih ralhraang mawṭaw an siat sak ṭum, sniper an lak sak ngah hnuin hmunhla kah dan a zir thok cop a si.\nAtu ah, amah kut tuarin ralhraang 100 hrawng an thi zo ih, cuvek ṭhiamṭhaim in hmailam tikcucaan khalah tamtawk that thei dingin kan zuam vivo ding a ti.\n← SAC Ralhraang kut tuar in Chinmi 160 luan nunnak liam zo\nCovid 19 pianhmangthleng Omicron kan hmu saal an ti →


New Delhi ah calai Seminar nei ding - Chinland Today Media\nFebruary 13, 2009 1:14 pm·0 comments\nCT/New Delhi, Feb, 14: India khawpi New Delhi ih um Lailun Foundation pawl cun calai seminar thupi takih an tuah tum thu CT palai pakhat hnen ah a sim thei. Kan dung December thla ahkhan Lailun Foundation New Delhi pawl in nonawn ram hlasak zuamawknak hlunghlai takin a rak tuah zo.\nTuitum ih calai seminar ding khal hi mipi in an hngakhlap zet. Delhi Lailun Foundatin lubik Pa Ngin Za Pum cun “February 28, Living Faith Baptist Church ah Calai Seminar sml 1:00PM ihsi kan thawk ding ih mipi nasa zetih kan suahkhawm ding khal ka thinlung zet” a ti.\nNew Delhi Lailun Foundation group pawl cun kan calai thanso an duhsak zetih himi ni ah hin mi pathum hnen ihsin paper presentation an nei ding. Cumi, papar presentation neih a si hnu ah a huho ih calai feh daan relnak neih a si ding.\nHotubik Pa Pum ih sim vivo nak ahcun mipi lungrualten kan calai feh daan hi kan zoh ding. A hleice in, hini ah mipi in mai thinlung ih khawlkhawmmi kan calai thuhla pawl phorhsuah theh ding khal kan cak zet a ti. Ei in thaw zet a um ding thu khal a telh bet.


Israel In Iran Nuclear Do Tum - Chinland Today Media\nMay 28, 2009 4:56 am·0 comments\nIsrael ralkap thupuangtu cun Iran in Nuclear ralthuam hmangih Israel kahsiat a tum nakcu Israel cun a do vivo ding tiah a puang. Israel Prime Minister, Benjamin Natanyahu khalin Iran Nuclear ralthuam lamzin titawp saktu dingah cun Israel locu ram dang an umlo ih Israel cun a ram humhim nakding cu a tuah dingmi a si a ti.\nIsrael ral bawibik Gabi Ashkenezi khalin Iran Nuclear Programme cu a theih dandan lamzin ih titawp sak a tul a si a ti. Iran in Nuclear ralthuam a nei a si ah cun Middle East ih ram Cozah hngetkhoh neitu pawlcun an tuar zet ding a si tiah an ram Foreign Affairs and Defence Commitee hmaiah Gabi Ashkenezi cun a sim.\nTu ah hin US leh Iran cu Nuclear ralthuam thuhla ah an be aw rero hman hai sehla Israel cun a ram humhim nakding ah a tuah dingmi cu a tuah thotho ding a si a ti. Relzo vekin Iran hin Israel hi a hua zetih, Leitlun ram ihsi a nuai hlo tumthu khal a au suahpi ringring ih, Israel khalin Iran Nuclear ralthuam hmunpi kahsiat sak a tum thu nikum ah khan US President, Bush kha a rak rawnzo ih, Asi nan Isreal in Iran Nuclear ralthuam hmunpi a kap a si ah cun Iran in Iraq leh Afghanistan ramih US ralkap hmunpi pawl kahve a tum ruangah Bush in Israel cu Iran kaplo, dingih sup aw dingin a rak don nak a si. Israel cun Iran thawi an karlak ah ralkap cahnak hman mailo cu tuah dingdang leh hril dingdang a neih lo thu a sim.


U.S Election Update: Donald Trump Hma A Sawn Vivo - The Chin Times\nThe Chin Times > Lawrkhawm > Thlirnak > U.S Election Update: Donald Trump Hma A Sawn Vivo\n•Trump neh theinak lamzin hrekkhat:\n1. Electoral College lole Election Board in nehtu a phuang(certify) ding a si ih thufel um hlanih media-pawlin an duhduh an rak phuang ve hi umzia a nei lo. Trump khalin Biden thawn kan zuamaw lo, a tluse mi Media pawl thawn kan beiaw tiin hrilawk hlan ihsin a rak ti dah.\n6. Cuhleiah Michigan a um lai. Michigan ah hin EV 16 a um. Vote diklo an thenfai cun Trump in a neh thotho zum a si. Cutin EV 305 lai hmu thei a si.\n√√Nb. Hitin a cang ding kan ti lo, a cang thei ka ti mi a si. Trump in a neh ding kan ti lo. Biden in a neh khal kan ti lo. An lamzin a bangaw lai a si.\nPrevious Article Ziangah Mi Tampi In Donald Trump An Hua?


Kachin Putar Hi Tulai Leitlun Ih Upabik A Si Thei – Meifar\nJuly 19, 2021 admin Leitlun 0\nKachin putar U Sam Bondi hi tulai leitlun ih upabik a si thei. June 13, 1897 kum ah a piang ih June 13, 2021 ahkhan kum 124 a kim.\nKachin ram, Khaunglamphu Township, Phamton khua ih um a si ih leitlun san thuanthu cu a thei thluh lai. Amah hi san thuanthu ngankhumnak cabu pakhat vek a si ih mipi in thu an va sut ṭheu. Zu, kuak, kuva tipawl a tham dah lo.\nTulai leitlun ih nungdam lai ahcun kum upabik si an zum ih Guinness World Record ih hmin pekdan ding an tawlrel rero lai. Guinness World Record ngahtu, leitlun ih dam reipi bik nunau cu France mi Jeanne Calment a si ih kum 122 le ni 164 a si.\nMipa ahcun Japan mi Jiroemon Kimura a si ih kum 116 le ni 54 sung a nungdam ih tu’ahcun a thi zo. Cumi hnuah Israel mi Yisrael Krista in Guinness World Record a ngahsal, kum 113 le ni 330 sung a nungdam ih August 11, 2017 ah a thi.


Pathian Biakinn ihsin Hindu Temple ah - Chinland Today Media\nAugust 29, 2014 1:07 pm·0 comments\n( kum 19 lai zumtu an si nan Khrih nun an tep ban lo )\nAligarh state, Asroi khua ih 7th Day Adventist Biakinn cu Hindu temple ( milem biaknak ) ah a cang.\nValmikis an timi pa hi 1995 ihsin christian ih rat luttu asi ih atu ah kum 72 a kim zo, kum 19 lai christian asi nan zumnak dang nun-tu dan in a nun a neh sawn ruang ah Hindu ah a lut sal. Tuesday ah tithianghlim awk caan an nei ih nauhak pawl khal an ra ve…cun a thaisun Wednesday zanlam hrawngah nauhak biakinn tual ih lek pawl cun thinglamtah ( cross ) hlawn ih Vai pathian Shiva an rak tar kha an hmu. Cu tin mipi lamin simfiangnak hitin an tuah: this is not conversion, this is call “ghar wapasi” an ti…. Hi mi thil cang hi ” thlengawk sal nak asi lo, ra kir sal an si sawn” tiah leitlun mipi siar thei dingin khawsung mipi pawl cun an sim fiang.\nAn duhhrilnak in an tlan ih atu ah kan tisual a si ti an theih fiang ruangah an ra kir mi asi tiah khawpi ih hindu lam pawl cun an rak welcome ttha zet. Cun, Christian ihsin hindu ih let-aw pakhat cun ” christian ah hin kan hlim ngai ngai lo, christmas tivek hman ah kiangkap lawmtu zohman hmuh ding, theih ding um dah lo, sinan Hindu ahcun daan atam lo ih hnattuan mi hi cu asual timi aum lo, puai nikhua khal zate ih nom asi ruangah kan Pa le zumnak ah kan kir sal asi” tiah asim.\nOrissa lam ah mitam zet Christian thawi le vuak tuar hman in hindu ah an rak let cuang lo, asinan Asroi khua ih christian pawl cun kum 19 sung Christian an rak sinak kha diriamnak athlen lo maw si ke..?\nMawh…, an dang ti hul-tu an hawl sawn saw..? Comment nak tam zet an nei ih ka siar mi ihsin ka lung i thir ter tu cu ” BJP leader Modi alungawi zet ding” ti ih comment an thlah mi hin thinlung a tham zet. India ah BJP an lal bet ah CM le Modi si bet ruangah Hindu lo pawl hrangah harnak aum vivo phan a um zet.\nMit Pathum Nei Caw Fate India Ramah Suak\nJesuh Khrih Phatsan Duh Lo Tu Assyria Christian Pawl


Ruahpi Ceen ruangah Kanan veng Thlaanmual a Min | Falam Online Media\nRuahpi Ceen ruangah Kanan veng Thlaanmual a Min\nChamphai : Tulai ruahpi ceen nak ruangah Mizoram, Champhai, Kanan veng ih thlaanmual ah leiminnak a suak thu theih a si.\n1 August ah a min mi a siih lei min nakah thlaan 20 hrawng a siat a si. “ruahpi a tak ruangah maw, Champhai leiram a hnget nawn lo ruangah a si ti cu ka sim thei lo” tiah Champhai, Kanan veng ih um, mi pakhat cun F O M hnen ah a sim.\nAmah cun,”Champhai leiram hi a dingder deuh hrimhrim thlang maw si ding, linghninnak khal tu le tu a suak. kandung July 28, zaan nazi 8 hrawng khal ah 4.6 magnitude thacak Ling a hnin. Theih thamlo khal in a hnin ṭheu” tiah a sim.\nTulaifang, Leimin le Linghnin a zomzom in a suak ṭheu ruangah Mizoram mipi an thla a phang zet. Hiti vekin Mizoram ah Leimin le Linghninnak a suak zual cuang ruangah CM Pu Zo Ram Thanga in Geological Survey of India ih mithiam pawl, Mizoram leilung umdan zoh ciang dingin Center pi hnen ah July 10 ah zangfahdilnak ca a kuat a si.\nzuk:HT Tluanga Chc\n← Falam ah Dat-Laih nak in Mi Pakhat A Thi\nLeitlun Hmun tam zet ah Tawtarawt phaw mi vek AwnThawm A Thang →\nLeitlun Buaiter theiding khawpih Ṭihnung Virus thar hmusuak


Min Aung Hlaing Ih Nupi Covid-19 In A Damlo Bese – Meifar\nMin Aung Hlaing Ih Nupi Covid-19 In A Damlo Bese\nJuly 30, 2021 admin Myanmar 0\nMyanmar ralkap pawl lakah Covid-19 natsia a darh ciamco. Vice-Senior General Soe Win (kum 61) ih nupi Daw Than Than Nwe cu Covid-19 a positive. Damlo bese tuk cu a si hrih lo nan thih ding a ṭih tuk ruangah oxygen ṭul hrih loin oxygen a bunaw ringring zo.\nGeneral Soe Win innsang member 5 in Covid-19 natsia an ngah ih pakhat a thi zo, curuangah an innsang zaten quarantine in an um.\nKum 88 mi ralbawi hlun Than Shwe tei innsang khalin Covid-19 an ngah ruangah an kharhkhum aw ih an inn ah sibawi le nurse pawl cu PPE kor hruh in an lut/suak ringring.\nMyanmar ralkap pawl hotu Min Aung Hlaing ih nupi duhtak Kyu Kyu Hla khal July 29 sunah Covid-19 a positive ti hmuhsuah a si. A damlo ruangah ni 4 sung vaksuak loin aum zo, private siikhan ah an va check-up ih a positive ti an hmusuak.\nTuisun July 30 ahcun a dinhmun a sia deuhdeuh ih a oxygen dinhmun khal a tlaniam. Myanmar ralkap pawl lakah Covid-19 natrik a darh ciamco ruangah August thla ih Press Conference cu an ṭhulh tum, thupi tuk rel ding aum asilen Video Conference in an nei ding. Min Aung Hlaing le Soe Win ih nupi in Covid-19 an ngah ruangah anmah khal Covid-19 nathrik ngah thei dinhmun ah an um.\nFalam: Covid-19 Dokhawmnak Hrang Mipi Hnen Ah Zangfah Dilnak\n“Fala Ka Hawl Lai” Tin Ca Kengtu In Fala A Nei Thlang


Thingrah Ihsin Zir Theimi - Chinland Today Media\nThingrah Ihsin Zir Theimi\nOctober 19, 2012 12:45 am·0 comments\nBible Siar Ding: Saam 1:1-6\nBawipa ih Daan thlun cu a lungawinak a si.\nCuih Daan cu a sun a zaan in a ruat.\n– Saam 1:2\nPathian ih Daan Thu hi duh na lo cingin ka ngai le ka thlun caan a um ttheu. Asinan A Daan kan duh tikah, a sun a zaan in kan thinlung thuuk ih kan ruah tiakah, le lungawi teih kan thlun tikah kan hrangah thluasuah pe dingin thu in tiamkam. Saam cangantu in zumtu nun cu ttha teih ciinmi thingkung rah ttha a rahmi thawn tahtthim in kan hngatsan dingmi thluasuah phun thum in sim.\nA pakhatnak ah, kannih cu rah ttha rah ding kan si. Thingthei kung sin a cingin rah malte lawng asilole rah zianghman a rah lomi thingkung cu a tumtah a hlawhtling lo. Pathian Ttongkam kan thinlung sungih kan ruah le A Daan kan thlun tikah A uknak ram sungah rah ttha rah dingin kan pek awk le kan hrangih a tumtahmi pawl kan kimter a si.\nA pahnihnak ah, nunnak ih khat ding mi kan si. A harhdammi thinghnah pawl in thingkung hrangah nitleu kha rawl ih a canter bangin kannih tla Pathian in kan ttuan dingih a tumtahmi pawl tuahsuak thei dingah thazaang cahnak thawn khat ding kan si.\nA pathumnak ah, kannih hi milian le mi neinung si ding kan si. Himi in bank ah paisa tamzet neih le mawttaw mangkhungzet pawl nei ding tinak a si lo. Kan len daan ding cu a danglam, midang thawn pehtlaih awknak tthazet neih, kan taksa damcak le kan thlarau nun huham cahnak thawn khahnak, asilole thuthangtha midang hnenih sim le hlawm thei tivekih milian si ding in duhsak. Kanmai’ hrangah thil ttha le Amai’ sunlawinak dingah ziangvekin kan lian ding timi cu Pathian ih khuakhan lairelnak a si.\nRah tampi rah theinak, nunnak, le lennak … a zate hi Pathian le A Daan kan duhnak ihsin ra dingmi pawl hlir an si.\nBawipa, Na Ttongkam a sun a zaan ih a ruat duhtu le\nNa Daan thlun hi nuam a titu in siter hram aw.\nTuni ah Pathian in A Ttongkam ka ruahthukmi parin\nZiangmibik kha so thukzet ih re dingah in duhsak?\nKumkhua Thil Thinlung Sungah


China Vanzam Tla Puak Ah Shan Fala 4 An Tel – Meifar\nChina Vanzam Tla Puak Ah Shan Fala 4 An Tel\nMarch 24, 2022 admin Myanmar 0\nMach 21, 2022 sun ah China vanzam China Eastern Airlines cu Guanghzou khawpi lam pan in a zam rero laiah cansualnak a tong ih tlang lakah a tla puak.\nVanzam sungah minung 132 an to ih an thi thluh ding ti an zum, vanzam ticket leitu cu 133 zat an si nan pakhat cu thuhla a phunphun ruangah vanzam a tosal lo. Himi vanzam sungah Myanmar mi, Shan fala 4 an telve thu theih a si.\nChina-Myanmar ramri ih Ruili khua ih um an si. Tualsung mi pakhat in, “Mino 4 cu hmun dangah hnaṭuan dingin an feh. Ruili ahcun Covid-19 natnei an um ruangah an lockdown leuhleuh ih hnaṭuan a theih lo, tualsung mino pawl cu hmun dangah hnaṭuan dingin an poksuak thluh” a ti. Shan fala 4 ih thuhla cipciar cu an tarlang hrih lo.\nVanzam sungih um Black box pakhat an hmu nan a siat, an cansualnak san thei dingin Black box pakhat sawntu an hawl rero lai. Ruah a sur nasa tuk ruangah runsuaktu pawl khal duh vekin an cangvai thei lo.\n“Thla In Kan Sangka A King”\nCNA Le ZRA An Kapaw Ih CNA Ralkap Pakhat Ih Nunnak Liam